Vyhodnotenie pripomienkového konania
Spôsob pripomienkového konania:	skrátený – od 16. 12. 2005 do 22. 12. 2005	
Zoznam oslovených subjektov:	Kancelária podpredsedu vlády pre európsku integráciu, ľudské práva a menšiny, Ministerstvo financií SR, Ministerstvo hospodárstva SR, Ministerstvo kultúry SR, Ministerstvo obrany SR, Ministerstvo pôdohospodárstva SR, Ministerstvo práce, sociálnych vecí a rodiny SR, Ministerstvo spravodlivosti SR, , Ministerstvo vnútra SR, Ministerstvo výstavby a regionálneho rozvoja SR, Ministerstvo zahraničných vecí SR, Ministerstvo zdravotníctva SR, Ministerstvo školstva SR, Ministerstvo životného prostredia SR, Konfederácia odborových zväzov SR, Asociácia zamestnávateľských zväzov a združení SR, Republiková únia zamestnávateľov, Úrad vlády SR, Telekomunikačný úrad SR, Železnice Slovenskej republiky, Národná diaľničná spoločnosť, Slovenská elektrizačná prenosová sústava, Asociácia telekomunikačných operátorov, Protimonopolný úrad SR.	
Počet oslovených subjektov:	24	
Zaslali do stanoveného termínu:	13	
Zaslali po termíne:	0	
Vôbec nezaslali:	11	
Subjekty, ktoré nemali pripomienky:	7	
Počet vznesených pripomienok:	24	
Počet akceptovaných:	19	
Počet neakceptovaných, z toho počet zásadných:	5 z toho zásadných 0	

Rozporové konania:

expertné:
•	Ministerstvo financií SR, uskutočnené dňa 16. 1. 2006. Zúčastnené strany sa dohodli. Výsledok stretnutia je popísaný v spôsobe vyhodnotenia.
•	Ministerstvo školstva SR, uskutočnené dňa 10. 1. 2006. Zúčastnené strany sa dohodli. Všetky vznesené zásadné pripomienky sa vyriešili.
•	Slovenská elektrizačná prenosová sústava, uskutočnené dňa 10. 1. 2006. Zúčastnené strany sa dohodli. Výsledok stretnutia je popísaný v spôsobe vyhodnotenia.

Rezort	Pripomienka	Typ	Vyh.	Spôsob vyhodnotenia	
MF SR	Nemožno súhlasiť s tvrdením predkladateľa v predkladacej správe, že materiál nemá dopad na štátny rozpočet, verejné financie, zamestnanosť, životné prostredie a podnikateľské prostredie, a preto žiadam materiál dopracovať o doložku finančných, ekonomických, environmentálnych vplyvov, vplyvov na zamestnanosť a podnikateľské prostredie. Zároveň žiadam, aby bol materiál predložený aj na rokovanie Porady ekonomických ministrov.	Z	A	Na expertnom rozporovom konaní sa dohodlo:
•	doložka finančných, ekonomických, environmentálnych vplyvov a vplyvov na zamestnanosť nemusí byť súčasťou tohto predkladaného materiálu, nakoľko predložená štúdia nepredpokladá dopad na štátny rozpočet. Finančná analýza bude riešená až v štúdii realizovateľnosti,
•	predmetný materiál nemusí byť predložený na rokovanie Porady ekonomických ministrov vlády SR.	
	Upozorňujem, že ak štát bude financovať budovanie infraštruktúry v partnerstve so súkromným sektorom, projekt môže spadať pod pravidlá štátnej pomoci. V týchto prípadoch sa verejná podpora musí poskytnúť tak, aby bola v súlade s pravidlami štátnej pomoci. Prvkom, ktorý nevytvára predpoklad štátnej pomoci v rámci jednotlivých foriem partnerstva je najmä spôsob výberu súkromného partnera pomocou otvoreného výberového konania, v súlade s nediskriminačnými a transparentnými postupmi a podmienkami a spôsob, keď sa verejné orgány podieľajú na projekte za rovnakých podmienok ako súkromní investori.	O	A	Konkrétne podmienky financovania a budovania infraštruktúry určí až štúdia realizovateľnosti projektového zámeru.	
	V legislatívnej časti štúdie žiadam vyznačené požiadavky na zmenu legislatívy z obsahového hľadiska doplniť o konkrétne všeobecne záväzné právne predpisy a dokumenty vydané Ministerstvom financií Slovenskej republiky, ktoré majú byť realizáciou zámeru štúdie dotknuté, pretože tieto v štúdii nie sú uvedené.	O	A	Zapracované v zmysle pripomienky.	
MP SR	V prekladacej správe prvú vetu upraviť - ...možnosti využitia infraštruktúry elektronickej komunikácie...	O	A	Zapracované v zmysle pripomienky.	
	Vzhľadom na vlastné skúsenosti MP SR s budovaním komunikačnej infraštruktúry pre špecializovanú štátnu správu upozorňujeme na skutočnosť, že tak ako je materiál predložený – ponúknutie iba optických trás, aj to iba v určitom koridore bez náležitej možnosti služby pridanej hodnoty, bude v nasledujúcich rokoch vyžadovať zo strany štátu niekoľko miliárd v investičných nákladoch. Pritom si treba uvedomiť aj tú skutočnosť, že konkurencia v oblasti poskytovania telekomunikačných služieb bude neustále ceny za komunikačný prenos znižovať.	O	N	Konkrétne podmienky financovania a budovania infraštruktúry určí až štúdia realizovateľnosti projektového zámeru.	
MŠ SR	Zámer neskoršieho sprivatizovania akciovej spoločnosti, ktorý predkladá MDPT SR v "Štúdii" je pre MŠ SR neprijateľný, ak sa pre akademickú dátovú sieť nestanovia výnimočné podmienky v zmysle uznesenia vlády SR č.383/2001 o vytvorení vysokorýchlostnej dátovej siete pre vedu výskum a vzdelávanie s jej prepojením na európsku sieť GEANT. Prechodom štátnej siete do rúk súkromnej organizácie formou privatizácie by sa stal prenájom pre vysoké školy finančne veľmi náročným a naznačeným postupom by bola vážne ohrozená stabilita optickej infraštruktúry akademickej siete SANET. Jedna z najlepších dátových sietí na svete by takto prišla o podstatnú časť svojej infraštruktúry, ktorá využíva optické vlákna ŽSR.  Odporúčame do materiálu zapracovať výnimočné postavenie akademickej dátovej siete SANET ako  národnej siete pre vedu výskum a vzdelávanie s tým , že ŽSR - Železničné Telekomunikácie budú poskytovať SANETu aj naďalej nenasvietené optické vlákna za cenu, zohľadňujúcu dôležitosť siete pre rozvoj vedy, výskumu a vzdelávania na Slovensku. Zároveň ŽSR - Železničné telekomunikácie poskytnú aj ďalším spoločnostiam nenasvietené optické vlákna za svetové ceny. Výrazne tým ovplyvnia rozvoj Internetu na Slovensku.	Z	A	Bol vypustený zámer zahrnúť akademickú dátovú sieť SANET do novovytvorenej akciovej spoločnosti.	
	Odporúčame doplniť návrh uznesenia nasledovne o bod: B.4. zahrnúť do vypracovanej štúdie realizovateľnosti za účelom právnej s finančnej analýzy so zámerom vytvorenia akciovej spoločnosti so 100 % majetkovou účasťou zabezpečenie zachovania výnimočného postavenia akademickej dátovej siete SANET s tým, že súčasne využívaná optická infraštruktúra siete SANET nebude narušená. Termín: do 30. marca 2006.	Z	A	Na základe vyššie uvedeného zdôvodnenia pripomienky sa so sieťou SANET nebude uvažovať a teda nie je potrebné doplniť nový bod návrhu uznesenia týkajúci sa výnimočného postavenia akademickej siete SANET.	
	V Prílohe č. 2 na str. 2 sa uvádza:  "Pritom najvhodnejšia alternatíva je ich pripájanie prostredníctvom optických vlákien akademickej siete SANET cez fyzické rozhrania Ethernet 10 Mbit/s, 100 Mbit/s, 1 Gbit/s a 10Gbit/s." Odporúčame takto doplniť predkladaný materiál. SANET ja akademická dátová sieť so stanovenými rovnakými pravidlami pre pripájanie inštitúcií mimo vzdelávacieho a výskumného sektora ako má 25 akademických sietí krajín EÚ a ďalšie svetové akademické siete. Z tejto skutočnosti vyplýva, že SANET môže pripojiť štátne inštitúcie do svojej siete, ale nemôže to mať uložené ako povinnosť, nemôže teda nahrádzať dátovú sieť štátnej správy. Akademická dátová sieť SANET patrí medzi svetovo technologicky najlepšie siete s poskytovanou prenosovou rýchlosťou, ktorú neposkytujú žiadni telekomunikační operátori na Slovensku.	Z	A	Zapracované v zmysle pripomienky.	
	V Prílohe č. 2 na str. 4 sa predpokladá realizácia kompletnej výstavby optickej prenosovej siete prostredníctvom optických vlnových systémov DWDM. Tento zámer je technologicky nevhodný, pretože DWDM je drahé zariadenie, preto sa domnievame, že žiadna štátna inštitúcia nemá potrebu získať 1 lambdu (vlnovú dĺžku) a naopak prísť o priamy prístup k vláknu. V zmysle predloženého materiálu by sa sledoval úzky záujem na monopol jediného vlastníka a poskytovateľa služby, čo je v rozpore so zámerom deklarovaným v predkladanom materiáli.  Odporúčame zamerať sa na zvýšenie počtu vlákien a prenájom nenasvieteného vlákna, čo je základom rozvoja širokopásmového prístupu podľa všetkých svetových štúdií a o čom sa v predkladanom materiáli vôbec neuvažuje.	Z	A	Pripomienka bola predmetom diskusie na expertnom rozporovom konaní. Obe strany sa dohodli na tom, že predkladateľ presnejšie zapracuje využitie optických káblov a využitie DWDM systémov, čo aj bolo zapracované.	
	Vzhľadom na závažnosť doleuvedených pripomienok považujeme za veľmi dôležité doplniť "Štúdiu" o Doložku finančných, ekonomických, environmentálnych vplyvov a vplyvov na zamestnanosť.	Z	A	Doložku finančných, ekonomických, environmentálnych vplyvov a vplyvov na zamestnanosť nie je potrebné predkladať v tomto materiáli, nakoľko sa nepredpokladá dopad na štátny rozpočet. Finančná analýza bude riešená až v štúdii realizovateľnosti.	
	V Predkladacej správe v poslednom odseku predkladateľ uvádza, že predmetný materiál nemá dopad na štátny rozpočet a nemá ani dopad na verejné financie, zamestnanosť, stav životného prostredia a podnikateľské prostredie. Ale v samotnom materiáli predkladateľ navrhuje vytvorenie akciovej spoločnosti so 100 % štátnym vlastníctvom (Spôsob realizácie, str. 3), čo má vplyv na zamestnanosť a na štátny rozpočet. Na str. 10 v časti Financie, investície, riziká priamo upozorňuje na financovanie a vstup súkromného partnera, čo má priamy vplyv na podnikateľské prostredie.	O	A	V rámci expertného rozporového konania sa dohodlo, že sa v predkladacej správe upraví časť textu týkajúca sa dopadu na štátny rozpočet.	
	V 2. Legislatívna časť sa na str.7 definuje predmet činnosti, kde sa predpokladá aj výrobná, opravárenská a pod. činnosti, čiže v štúdii sa predpokladá dopad aj na zamestnanosť, ekonomiku a podnikateľské prostredie. Na str. 10 v Predmete činnosti sa predpokladá financovanie aj z fondov Európskej únie,  čo je v rozpore so zámermi uvedenými v Predkladacej správe.	O	A	Vypustená predmetná časť v Predmete činností.	
	Pred predložením materiálu na rokovanie vlády SR dať materiál na pripomienkovanie a následné schválenie v Rade vlády SR pre informatiku.	O	N	Predmetnú štúdiu nepovažujeme za strategický materiál, tým by mala byť až štúdia realizovateľnosti.	
	V Prílohe č. 2 v časti, ktorá sa týka GOVNETu sa uvádza: "Použité prenosové technológie sú prepínané gigabitový Ethernet cez akademickú sieť SANET a prostredníctvom bezdrôtového prístupu FWA spoločnosti SWAN v licencovanom frekvenčnom pásme 26 GHz."  - Informácia je zavádzajúca, SANET nie je a nikdy nebol súčasťou siete GOVNET. Odporúčame vypustiť tento text z materiálu.	O	A	Zapracované v zmysle pripomienky.	
	Predkladateľ v materiáli uvádza v Marketingovej časti: "Prvý spôsob, ktorý bol doteraz v celej Európe preferovaný - nútiť niektorého z dominantných operátorov k uvoľneniu prístupu k svojej sieti, tou správnou cestou určite nie je." Toto je zásadný omyl, bez prístupu ku koncovým užívateľom nemožno zabezpečiť žiaden z cieľov predkladaného materiálu a táto formulácia poukazuje na úplne iné zámery. Súčasne popiera smernicu EC č. 2002/19 o prístupe a prepojení, ktorá hovorí o uvoľnení prístupu k miestnym vedeniam. Odporúčame vypustiť tento text z materiálu.	O	N	Materiál nekonkretizuje akou technológiou má byť riešená problematika poslednej míle, lebo tieto riešenia sú špecifické.	
	V Prílohe č. 3 na str. 2 sa uvádza  definícia širokopásmového prístupu  > 2Mbit/s. V texte predtým sa cituje OFTEL, Rakúsko, J. Kórea a pod. na str. 2, kde sa uvažuje s prístupovou rýchlosťou > 512 kbit/s. Videokonferencia sa nedá urobiť,  ak je rýchlosť prenosu 64 kbit/s. Odporúčame takto opraviť aj podmienky v SR tak., aby sa zásadne uvažovalo s prístupovou rýchlosťou > 512 kbit/s.	O	A	Zapracované v zmysle pripomienky.	
	Predkladateľ tým, že stanovil termín na predloženie stanovisko od 16.12. do 22.12.2005 porušil uznesenie vlády SR č. 512/2001 - Smernicu na prípravu a predkladanie materiálov na rokovanie vlády SR Čl. 10, odsek (4) , kde je stanovená lehota desať pracovných dní od zverejnenia materiálu. Čiže termín na predloženie stanoviska by mal byť 30. 12. 2005, ale nie 22.12. Na skrátenie termínu pripomienkového konania nie je splnený závažný dôvod.  	O	N	Materiál bol predložený na skrátené MPK, ktoré je podľa smernice na prípravu a predkladanie materiálov na rokovanie vlády SR 5 pracovných dní – čo bolo dodržané a to z dôvodu splnenia termínu odovzdania predmetnej štúdie do 31. 12. 2005 v zmysle bodu B.1 z uznesenia vlády SR č. 269/2005.	
	Odporúčame doplniť materiál o zoznam použitých skratiek aj s ich vysvetlením, napr. skratka PPP (Public Private Partnership) a iné nie sú v materiáli popísané.	O	A	Zapracované v zmysle pripomienky.	
ŽSR	Navrhujeme vytvoriť dcérsku spoločnosť pod správou ŽSR.	O	N	Podľa našej právnej analýzy, ŽSR nemôžu vytvárať svoje dcérske spoločnosti. Výstupom štúdie realizovateľnosti bude aj právne posúdenie tejto možnosti.	
SEPS	Do materiálu neboli vôbec zapracované špecifické skutočnosti týkajúce sa optickej siete našej spoločnosti, ktorá je vybudovaná prostredníctvom zemniacich lán pri 400 a 220 kV vedeniach (Uvedené v materiály "Analýza súčasného stavu využívaných chrbticových sietí ..."). Vyčlenenie našich optických vlákien, ktoré sú "sekundárnou " súčasťou kombinovaných zemniacich lán nie je možné tak, ako je popísané v materiály. Zabezpečenie očakávanej úrovne servisných služieb zo strany našej spoločnosti je nereálne, na čo sme upozornili aj v našich podkladoch pre spracovanie analýzy.	Z	A	Na expertnom rozporovom konaní sa dohodlo:
•	problematika vyčlenenia optických vlákien, ktoré sú súčasťou KLZ bude predmetom riešenia v štúdií realizovateľnosti. Zároveň bol materiál doplnený aj o druhú alternatívu, ktorá je zameraná na prenájom optických vlákien,
•	poskytovanie servisných služieb spoločnosťou SEPS bolo z materiálu vypustené.	
PMÚ SR	Ministerstvo dopravy, pôšt a telekomunikácií Slovenskej republiky bude zastupovať štát pri výkone práv a povinností akcionára v predpokladanej akciovej spoločnosti a zároveň bude vytvárať legislatívne prostredie, v ktorom táto 100% akciová spoločnosť štátu bude služby poskytovať. V dôsledku uvedenej kumulácie funkcií bude Ministerstvo dopravy, pôšt a telekomunikácií Slovenskej republiky v konflikte záujmov.	O	A	Predmetom štúdie realizovateľnosti bude aj legislatívny rámec, v ktorom bude spracovaný aj vzťah medzi akcionárom a MDPT.	
	V predloženom materiáli sú nastavené príliš všeobecné pravidlá a nejasné podmienky, za ktorých sa má realizovať uvedený projekt, napr. otázka návratnosti investícii, využívania prostriedkov zo štrukturálnych fondov EÚ a pod.	O	A	Bude to riešené prostredníctvom štúdie realizovateľnosti.	
	Je nevyhnutné zabezpečiť konkurenčnú neutralitu z dôvodu možného negatívneho dopadu na súťažné prostredie.	O	A	Bude to riešené prostredníctvom štúdie realizovateľnosti.	
	Musí byť zachovaná voľba/výber poskytovateľa internetových služieb pre všetky kategórie koncových užívateľov vrátane orgánov verejnej správy, t.j. žiadnemu subjektu nemožno určiť povinnosť využívať služby konkrétneho poskytovateľa internetových služieb.	O	A	Bude to riešené prostredníctvom štúdie realizovateľnosti.	

Vysvetlivky:
O – obyčajná pripomienka
Z – zásadná pripomienka
A – akceptovaná pripomienka
N – neakceptovaná pripomienka